Studenții Universității din București, invitați să aplice la programul de cursuri deschise online, lansat de CIVIS 

Începând cu anul universitar 2021-2022, CIVIS anunță lansarea unui program de cursuri deschise online (open online courses), menite să asigure studenților CIVIS accesul online la o selecție de cursuri din oferta educațională a universităților membre. 
Astfel, această oportunitate, care își propune să garanteze studenților diversificarea și îmbogățirea cunoștințelor din confortul propriului cămin, vine cu o ofertă variată ca număr și tipuri de cursuri în funcție de universitatea gazdă, care, de altfel, va și gestiona procesele de înscriere și de selecție ale studenților interesați.
Fiecare universitate membră CIVIS are propriul calendar de înscriere și propriile proceduri de admitere. Toate informațiile, precum și oferta integrală de cursuri incluse în acest program, pentru fiecare universitate CIVIS, poate fi accesată aici. 
Pentru întrebări suplimentare, vă rugăm să scrieți la una dintre adresele: civis@unibuc.ro și alexandru-mihai.cartis@unibuc.ro sau să telefonați la (04) 21 305 46 31.

Multe dintre cursurile incluse în acest program oferă credite și ar putea fi recunoscute ca parte a programului de studii, dar decizia și nivelul de recunoaștere a creditelor depinde de universitatea de proveniență. 
La absolvire, studenții vor primi un Pașaport CIVIS (CIVIS Passport), un instrument inovativ care înregistrează toate activitățile din cadrul CIVIS (indiferent dacă sunt creditate sau nu). Astfel, Pașaportul CIVIS, unul dintre primele instrumente pentru înregistrarea și recunoașterea experiențelor de învățare la nivel european, va constitui un spațiu personal digital care va include toate experiențele CIVIS, inclusiv participarea la aceste cursuri deschise. 
Includerea unei activități în Pașaportul CIVIS va depinde de procesul de aplicare și înregistrare din cadrul universității care va găzdui cursul, ca atare, urmați instrucțiunile cu grijă.
Oferta pe care Universitatea din București o pune la dispoziția studenților CIVIS, precum și detaliile de înscriere și de selecție sunt disponibile aici. 

Universitatea Civică Europeană CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat. CIVIS reunește o comunitate de aproximativ 450.000 de studenți și 65.000 de angajați, dintre care peste 30.000 sunt cadre universitare și cercetători.
